हूणों के हमले से बचने के लिए मछुआरों ने बसाया था, हर साल आते हैं 2 करोड़ टूरिस्ट
Venice City Canal Dry Up Situation in Italy - Latest Updates इस शहर में 118 आइलैंड, 150 नहर और 400 से ज्यादा ब्रिज हैं। समुद्र से अलग होकर बनने के कारण नहरों में बहने वाला पानी खारा है। यहां ट्रैवल करने के लिए बस, गाड़ी या ट्रेन का उपयोग नहीं होता
दो लफ्जों की है, दिल की कहानी
या है मोहब्बत, या है जवानी…
ये सुपरहिट गाना 80 के दशक में रिलीज हुई फिल्म ‘द ग्रेट गैंबलर’ का है। इस गाने को 2 बातों के लिए सबसे ज्यादा याद किया जाता है। पहला- अमिताभ बच्चन और जीनत अमान की केमिस्ट्री के लिए। दूसरा- वेनिस की नहरों और उस पर चलने वाली खूबसूरत गोंडोला यानी छोटी नाव के लिए।
इस फिल्म के बाद नॉर्थ इटली के वेनेटो में बसा वेनिस शहर लाखों भारतीयों के लिए नया टूरिस्ट स्पॉट बन गया था। पानी पर बसे 150 से ज्यादा नहरों वाले इस जादुई शहर की सैर करने हर साल करीब 2 करोड़ टूरिस्ट आते हैं। लेकिन सिर्फ पिछले 15 दिनों में ही वेनिस की नहरों का पानी सूख गया है। ये नहरें सूखकर कीचड़ में तब्दील होने लगी हैं। और इन नहरों पर कभी इतरा कर चलने वाली गोंडोला कहीं दीवारों के सहारे सांसे भर रहीं हैं तो कहीं कीचड़ में धस चुकी हैं।
भास्कर एक्प्लेनर में जानेंगे कि आखिर ऐसा क्या हुआ कि अचानक वेनिस की नहरें सूखने लगी हैं और क्यों इन नहरों का सूखना हैरान करता है? 
सबसे पहले समझिए वेनिस की नहरों का सूखना हैरान क्यों करता है ?
आज से करीब 1602 साल पहले वेनिस अस्तित्व में आया था। ये दो नदियों के मुहाने (पो और पियावे) और लैगून पर बसा शहर है। लैगून यानी किसी समुद्र के किनारे पर बनने वाला उथला (कम गहराई वाला) जल क्षेत्र जो प्राकृतिक वजहों से समुद्र से पूरी तरह कट गया हो। उदाहरण के तौर पर ओडिशा की चिल्का झील को लीजिए जो महानदी के साथ आए मिट्‌टी के भंडार के कारण समुद्र से अलग हो गई। इस प्रोसेस को सिल्टिंग कहते हैं।
इसी सिल्टिंग प्रोसेस के चलते एड्रियाटिक सागर से अलग होकर कलांतर में विनीशियन लैगून बना। यहां जब लोग बसने लगने और सिटी डेवलेप हुई तो इस जगह का नाम वेनिस पड़ा। सीधे शब्दों में कहें तो वेनिस झील में बसा एक शहर है, इसलिए इसे फ्लोटिंग सिटी या क्वीन ऑफ सी भी कहते हैं।
2019 में तो बारिश के बाद शहर में इतना पानी भर गया था कि यहां कि इमारतें छह फीट तक पानी में डूब गई थीं। अभी पिछले महीने यानी 13 फरवरी को लोगों ने शहर की सबसे बड़ी नहर द ग्रैंड कैनल में वेनिस कार्निवल सेलिब्रेट किया था। ऐसे में ये बात किसी को भी हैरान कर सकती है कि कैसे सिर्फ पिछले 15 दिनों में ही वेनिस की नहरें सूख गईं?
अब जानिए वेनिस की नहरे सूख क्यों रही हैं?
दरअसल, वेनिस की नहरों में पानी का सोर्स समुद्र, उसके मुहाने पर बहने वाली दो नदियां और बारिश है। यहां के पर्यावरण पर काम करने वाले संगठन लेगम्बिएंट के मुताबिक, पिछली गर्मियों के बाद से बारिश नहीं होने के कारण यहां के नदियों और जलाशयों में पानी की भारी कमी हो रही है। इटली की सबसे लंबी पो नदी में इस समय पानी सामान्य से 61% तक कम है। नदी में पानी कम होने से और बारिश नहीं होने से नहरों में पानी कम होना स्वाभाविक है।
संगठन के अनुसार, 2022 में पड़ा सूखा इटली के पिछले 70 साल के इतिहास का सबसे भयानक सूखा था। विशेषज्ञों का मानना है कि ये पिछले साल पड़े सूखे का ऑफ्टर इफेक्ट है और आने वाले कुछ महीनों में स्थिति और बिगड़ सकती है। लेगम्बिएंट के मुताबिक, आल्प्स पर्वतमाला में होने वाली बर्फबारी इस ठंड में आधी रह गई। ये बर्फ बसंत और गर्मी के मौसम में पिघल कर नदियों में मिल जाती थी। इस बार कम बर्फबारी की वजह से इसकी कमी हो गई है। इसी वजह से इस बार नदियों में काफी कम पानी पहुंचा है। इससे वेनिस की नहरें सूख रही हैं।
मौसम वैज्ञानिकों के मुताबिक, वेनिस में एक हाई प्रेशर सिस्टम बना हुआ है। ये सिस्टम सी लेवल को दबा रहा है। इससे समुद्र में ज्वार कम पैदा हो रहा है। समुद्र में ज्वार पैदा नहीं होने से नहरों में पानी कम हो रहा। इटालियन साइंटिफिक रिसर्च इंस्टीट्यूट के अनुसार, वेनिस में नहरों का सूखना क्लाइमेट चेंज के ताजा उदाहरणों में से एक है। इस स्थिति से उबरने के लिए करीबन 500 मिलीमीटर यानी 50 दिन की बारिश चाहिए।
हूणों के आक्रमण से बचने के लिए बसाया गया था वेनिस
वेनिस के बसने की कहानी बहुत रोचक है। पांचवीं शताब्दी की शुरुआत में यूरोप की बर्बर जनजातियों ने अपना विस्तार करना शुरू किया। इन्हीं में से एक समूह था गोथ। 402 में गोथ नॉर्थ इटली की ओर बढ़े और वेनेटो के कई शहरों में खूब लूट-पाट मचाई। तब ये शहर रोम साम्राज्य का हिस्सा था, लेकिन कमजोर शासन के चलते रोम अपने क्षेत्रों की रक्षा नहीं कर पा रहा था।
गोथों के हमलों से बचने के लिए लोग लैगून की ओर भागे, जो कई आईलैंड में बंटा हुआ था। जमीन छोड़ कर भागने वाले लोग मूल तौर पर मछुआरे और नमक का व्यापार करते थे। लैगून की दलदलीय जमीन इनके छुपने के लिए सबसे सुरक्षित जगह थी। इसके दो कारण थे। पहला- पानी के बीच हमलावरों के लिए उस जगह की पहचान कर पाना आसान नहीं था और पहचान हो भी जाए तो हाथी और घोड़े के सहारे पहुंचना संभव नहीं था। दूसरा- मछुआरों के लिए ये जगह जानी-पहचानी थी। वो जानते थे कि यहां दुश्मन को कैसे हराया जा सकता है।
टोरसेलो, जेसोलो और मालामोको उन शुरुआती आइलैंड्स में थे जहां लोगों ने बसना शुरू किया। 452 में हूणों के आक्रामण से रोम पूरी तरह टूट गया। हूणों के आक्रामण से बचने के लिए एक बार फिर लैगून के आइलैंड्स में लोगों ने शरण लेनी शुरू की और इस तरह यहां आबादी बढ़नी शुरू हुई। आबादी बढ़ी तो यहां बेसिक सिस्टम बनाने की जरूरत भी महसूस की गई। 466 में आइसलैंड में रहने वाले 12 समुदायों ने एक कमेटी के गठन को मंजूरी दी जो उनको रिप्रजेंट कर सके।
ब्लैक सी पर था एकतरफा वर्चस्व 
अपनी भौगोलिक परिस्थितियों के चलते 10वीं शताब्दी तक वेनिस एक प्रमुख समुद्री शक्ति बन चुका था। वेनिस के व्यापारियों ने अरब, इजिप्ट, ब्रिटेन तक अच्छे संबंध बना रखे थे। विनीशियन यानी वेनिस के लोगों के जहाज पूर्व से मसालों और रेशम का भंडार इंग्लिश चैनल के बंदरगाहों तक पहुंचाते और वहां से ऊन और शराब लेकर आते थे।
वेनिस के व्यापारियों का ब्लैक सी पर एकतरफा वर्चस्व था। हालांकि, समय बदला, ज्यादा शक्ति और लाभ पाने के चलते वेनिस के शासक युद्धों में ज्यादा ध्यान देने लगे। उनकी इस महत्वकांक्षा के चलते समुद्री व्यापार में वेनिस अपना अस्तित्व खोने लगा।
केप ऑफ गुड होप जैसे नए समुद्री रास्तों की खोज ने वेनिस को समुद्री व्यापार से पूरी तरह से बाहर कर दिया और 1800 आते-आते वेनिस मरीन पावर से टूरिस्ट प्लेस के रूप में कंवर्ट हो गया।
पानी पर बने घरों और नहरों ने दिलाई वेनिस को पहचान
वेनिस चारों ओर से पानी से घिरा हुआ है। ऐसे में यहां रहना आसान नहीं था। शुरुआती तौर यहां अस्थायी निवास बनाए गए जो ज्यादा दिन तक टिक नहीं पाते थे। वेनिस की शुरुआती आबादी ने यहां सीधे तौर पर जमीन पर कोई इमारत नहीं बनाने का फैसला लिया था। तर्क ये था कि दलदली जमीन होने से यहां कोई भी इमारत कभी भी खिसक या ढह सकती थी।
ऐसे में एक तरकीब निकाली गई, लैगून की जमीन में मोटी-मोटी लकड़ियां गाड़ी गईं। ये लकड़ियां एल्डर के पेड़ की थीं जो आस-पास बड़ी मात्रा में मौजूद थे और खारे पानी के चलते काफी सख्त भी हो चुके थे। लकड़ियों का प्लेटफॉर्म तैयार करने के बाद इनके ऊपर निर्माण शुरू किया गया। आज भी यहां के घर और भवन इन्हीं लकड़ियों के बेस पर खड़े हैं। दरअसल, एल्डर की लकड़ियां पानी में सड़ती नहीं हैं और सदियों तक डूबी रह सकती हैं।
जब घर बनाए जाने लगे तो शहर के अंदर नहरें बनती गईं। इन्हीं नहरों के सहारे लोगों ने एक आइलैंड से दूसरे आइलैंड में जाना शुरू किया। इस आर्किटेक्ट के कारण ऐसा लगता है कि यहां बने घर पानी पर तैर रहें हैं। इस आर्किटेक्ट ने वेनिस को एक नई पहचान दिलाई और इसे दुनिया भर में टूरिस्ट प्लेस के रूप में फेमस कर दिया। वर्ल्ड इंडेक्स की रिपोर्ट के मुताबिक वेनिस दुनिया का सबसे खूबसूरत शहर है।
